Ο **Μαέστρος Θεόδωρος Ορφανίδης** γεννήθηκε στο Herisau της Ελβετίας. Η ενασχόλησή του με τη μουσική ξεκίνησε μετά την επιστροφή της οικογένειάς του στη Βόρεια Ελλάδα. Παρακολούθησε μαθήματα Αρμονίας, Αντίστιξης, Φούγκας, Κλασικού Τραγουδιού και Πιάνου στη Θεσσαλονίκη και γρήγορα η προικισμένη φύση του εντοπίστηκε και αναγνωρίστηκε.

Ανέλαβε τη θέση του Βοηθού Μαέστρου στη Χορωδία και Ορχήστρα Νέων “Άγιος Ιωάννης ο Χρυσόστομος Θεσσαλονίκης”, δίπλα στον Μόνιμο Μαέστρο της, Χρυσόστομο Σταμούλη. Παράλληλα δίδαξε θεωρητικά σε ωδεία. Το 2005 έκανε το πρώτο μεγάλο βήμα πηγαίνοντας στην Ολλανδία, όπου συνεργάστηκε με μουσικά σύνολα ως Προσκεκλημένος Μαέστρος.

Ο Θεόδωρος Ορφανίδης έχει μαθητεύσει και συνεργαστεί με σημαντικούς Μαέστρους, ανάμεσα στους οποίους οι René Gulikers, Γιώργος Χατζηνίκος, Ulrich Rademacher, Ingo Lenke και Θόδωρος Αντωνίου.

Ως Μαέστρος έχει λάβει προσκλήσεις από αρκετές Ευρωπαϊκές χώρες και έχει διευθύνει ορχήστρες σε Ηνωμένο Βασίλειο, Ελλάδα, Ισπανία, Αυστρία, Ολλανδία, Ιταλία και Πολωνία.

Το καλοκαίρι του 2010 ίδρυσε μαζί με τη σύζυγό του, τη σοπράνο Σόνια Θεοδωρίδου, την Orchestra Mobile, ενώ ένα χρόνο αργότερα την 'The Ηuman Voice', τη δική τους δισκογραφική εταιρία, με την οποία έχει κυκλοφορήσει δύο Cd με μελοποιήσεις ποιημάτων του Κωνσταντίνου Καβάφη από τον Αθανάσιο Σίμογλου, τα *Cavafy, Shades of Love...* (2011) και *Cavafy II, Return* (2012).